Kremský, Peter, poslanec NR SR (2023-03-22):
Ďakujem veľmi pekne, pán predsedajúci. Chcel by som zhrnúť pár vecí, ktoré tu zazneli v rozprave. Nechcel som už vstupovať do rozpravy, aby sme to zbytočne nenaťahovali, lebo sa nám blíži hlasovanie. No ďakujem aj za ocenenie, ktoré tu zaznelo, naozaj si myslím, že je veľmi dôležité, že takýto návrh zákona v Národnej rade sa presadí. Ako hovoríte, pokladal som to naozaj za svoju občiansku povinnosť a poslaneckú povinnosť predložiť takýto návrh zákona, keď v decembri vlastne strana SaS si presadila skrátenie toho solidárneho odvodu iba na rok 2022. Ja možno poviem trošku takých, takej histórie. Asi si pamätáte, že v máji 2022 sa objavil prvý takýto návrh na mimoriadne zdanenie Slovnaftu. A prečo sa neschválil? Pretože ho blokovala strana SaS. Potom takýto návrh tu ležal v parlamente niekoľko mesiacov, v podstate až do novembra, a celý čas sa o ňom nehlasovalo, nerokovalo. Prečo? Lebo ho blokovala strana SaS. No potom prišiel december, vyslovenie nedôvery vláde, veľké problémy okolo schválenia štátneho rozpočtu, nakoniec pri schvaľovaní štátneho rozpočtu v podstate nás strana SaS povydierala, poviem to tak slušne, a výsledok bol ten, že sme museli ustúpiť v tom, že toto zdanenie Slovnaftu sa obmedzilo iba na rok 2022. Pôvodne to bolo navrhnuté aj na rok 2023, stačí si pozrieť históriu, stačí si pozrieť tie návrhy a zverejnenia. Čiže to, že vôbec som musel podávať takúto novelu zákona, aby sa to predĺžilo aj na rok 2023, je to preto, že strana SaS v decembri pred vianocami ten rok ´23 zrušila z toho návrhu zákona. Takže len aby sme si naliali čistého vína. No, ako som spomínal, kolega Marián Viskupič tu takými miernymi polopravdami a prekrútenými faktami sa snaží navodiť dojem, že ako my strašne ideme ublížiť Slovnaftu, ako nedodržiavame nejaké nariadenia, ako, ako proste nejakú strašnú vec tu chceme urobiť a chceme tú sadzbu zvýšiť na 70 alebo dokonca až 90 %, opakujem, nadmerného zisku, nie celkového zisku. No, kolega Marián Viskupič napríklad spomínal, že EÚ nariaďuje 33-percentné zdanenie. To nie je pravda. EÚ nariaďuje od 33 %, teda minimálne 33 %. To si povedal, pusti si to zo záznamu. Čiže toto je hrubé zavádzanie, že EÚ nariaďuje 33 %, to nie je pravda. Minimálne 33 %. Čiže, ako vieme, aj 70 aj 90 je viac ako 33 %, čiže toto nariadenie EÚ plníme. Akým spôsobom? No Maďarsko to, áno, robí iným spôsobom, myslím si, že ten výsledok je v súčte zhruba rovnaký ako keď my to zdaníme tými 70, 80 %, treba si to prepočítať. Ale však, samozrejme, nikto SaS nebránil v minulom roku navrhnúť iný spôsob zdanenia. Mohli ste to navrhnúť, mohli sme to prepočítať, možnože váš návrh by bol lepší, ja neviem, ja neviem, nepočítal som to, lebo ste nič nenavrhli. Celé, čo ste robili, ste robili to, že ste blokovali. Proste vy ste nechceli žiadne zdanenie minulý rok. Celý minulý rok až prišlo nariadenie z Európskej komisie, tak potom ste ako no dobre, tak okej, tak keď už to musí byť, tak teda rok 2022 nejak zdaníme tých 55 %, ale viac cez to vlak nejde, proste to ako Rišo Sulík sa hodil o zem, ani za nič. Takže, takže tak. Žaloby na Európsku komisiu, no ak si, to nie je náš problém, keď Európska komisia vydala nejaké nariadenie, asi si ho nejak odôvodnila, hádam tam majú dobrých právnikov, to neviem, prečo my by sme tu mali riešiť, či niekto podá žaloby na Európsku komisiu. Keď by si Slovnaft teda laistol, že chce žalovať Slovenskú republiku, no nech sa páči, nech to skúsi. Isteže, keď vychádzame z nariadenia Európskej komisie, tak si myslím, že je to pomerne stratený prípad, ale keď majú veľa peňazí na právnikov, samozrejme, môžu to skúsiť. Plus tam bol ďalší nezmysel vyššie ceny benzínu a nafty. No už minulý rok ukázal, že to nijak nesúvisí. Ani zníženie cien, ani zvýšenie cien. Ak by súhlasilo, Marián, to, čo hovoríš, tak práve to zníženie cien ruskej ropy by prispelo k výrazne nižším cenám na Slovensku benzínu a nafty, ale to sa nestalo. Už pred rokom, mesiac po začiatku vojny na Ukrajine, v marci 2022 sa ukázalo, že napríklad rafinérska marža koncernu MOL sa desaťnásobne zvýšila. Predtým bola tri aj niečo dolára na barel, to je vlastne pridaná hodnota, ktorú rafinéria urobí na barely ropy. Hej, spracuje tú ropu a to je koľko na tom zarobí na predaji svojich výrobkov. Bolo to na barel tri a pol alebo tri aj niečo dolára, mesiac po vojne na Ukrajine už to bolo vyše tridsať dolárov na jeden barel, hej. Čiže ak by to takto fungovalo, Marián, ako hovoríš, že tie ceny benzínu a nafty okamžite reagujú na ceny ropy a náklady a tak ďalej, tak tie ceny benzínu a nafty na Slovensku by boli euro v tom čase, euro dvadsať možno. Ale nie, ony boli euro šesťdesiat, euro osemdesiat, takisto ako všade inde v Európe. Niekde aj vyššie, áno, jasne. V Paríži som videl cez dve eurá, fajn, ale tie ceny u nás neboli polovičné, tak ako bola polovičná cena Ural-u voči Brent-u. Takže toto je nezmysel, ktorý tvrdíš, vychádza to aj z toho, že konkurencia v predaji benzínov nafty na Slovensku je relatívne vysoká, dováža sa tu, dovážajú sa tu palivá z Rakúska, dovážajú sa tu palivá z Česka, čiastočne z Poľska aj z Maďarska, čiže práve problém Slovenska je to, že Slovnaft vďaka tomu, že má nízku cenu ropy, tlačil po celý minulý rok veľkoobchodnú cenu benzínu a nafty dole a tým v podstate vytláčal svojich konkurentov z trhu. Ale na čerpacích staniciach sa to prejavilo veľmi málo. Aj preto, že čerpacie stanice naozaj veľmi často neprevádzkuje samotný Slovnaft, ale malí prevádzkovatelia, ktorí to majú cez franšízu. Čiže v podstate oni dostanú palivo, dostanú na tom nejakú províziu za to predané palivo a zvyšok si predávajú sami. Čiže všetky horalky a žuvačky, čo si tu spomínal, predávajú tí konkrétni ľudia, na to sa zisk Slovanu, Slovnaftu nevzťahuje. Hej, čiže ďalšie zavádzanie. No ja si len kladiem jednu otázku, že prečo tu strana SaS a špeciálne ty osobne takto vášnivo obhajuješ túto maďarskú firmu, prečo tak lobuješ za Slovnaft dokonca aj za cenu zavádzania. Ako celkom tomu nerozumiem, lebo vždy keď sa tu objaví niečo so zdanením Slovnaftu, tak je tu obrovská vášeň v tvojom podaní, ako je to hrozné a strašné, ako im ubližujeme a tak ďalej. Keď si tu spomenul tú sumu 800 miliónov eur, ktorú možno teda by Slovnaft, alebo 900 potom neskôr, neviem teda, podľa mňa 90 % z 900 je 810, ale nie a nie 900, ale dobre. Okej, no hovoril si, že tej bude veľmi málo, no dobre, ale aj keby to bolo 900, si sa úplne striasol tu pri tej sume, hej? No ja si myslím, že keď tá suma príde do štátneho rozpočtu, tak nie je to niečo, pričom by sme sa nejak my ako poslanci Národnej rady a verejní predstavitelia a občania tejto krajiny mali triasť, ale mohli by sme sa tešiť, že je to niečo, čo pomôže ľuďom. Však tie, tie náhrady, tie kompenzácie cien energií, tie môžu stáť tento rok Slovensko vyše štyri miliardy eur. Akože toto je, čo je to oproti tomu, hej? Vyše štyri miliardy eur. Iba, iba kompenzácie cien plynu pre domácnosti, iba táto jedna, jedna časť tých kompenzácií má byť vyše miliardu tento rok, hej? A ja som si nevšimol, že vy by ste sa nejak postavili proti tomu a povedali: Jéj, tak to vydávame príliš veľa, nedajme ľuďom toľko, radšej nech im zdražie cena plynu, cena elektriny. Však Richard Sulík s Igorom Matovičom dohodli memorandum so Slovenskými elektrárňami a tú zmluvu, ktorou zabezpečili nízku cenu elektriny, hej. Však vy sami ste za to bojovali. Ale teraz, keď treba zaplatiť účet za to, tak idete obhajovať Slovnaft, aby náhodou sme mu nezobrali o 200 miliónov eur viac, lebo chudáci, čo, hej? Ako ja žasnem a kladiem si naozaj túto otázku, že prečo vy takto lobujete za Slovnaft, že či je to preto, že váš dlhoročný sponzor pán Sabol spojil svoje podnikanie s Oszkárom Világim, ktorý je špičkový manažér koncernu MOL. (Reakcia z pléna.) No to sú fakty, pani Zemanová, to sú fakty, pani Zemanová, že pán Sabol a pán Világi spojili svoje podnikanie. Prihláste sa, prihláste sa v rozprave. To nie sú moje výmysly, to sú fakty. Ja vám to môžem doložiť. Oni sami sa k tomu priznávajú. Ja to mám z ich rozhovorov. Takže to sú fakty a chcem sa pýtať, že či toto naozaj nie je niečo, čo je politická korupcia. Čo, čo je veľmi zvláštne, že prečo takáto vášnivosť sa vo vašom prípade objaví iba v prípade tejto jednej firmy, keď sa čokoľvek len šuchne okolo toho, že by mala dostať nejaké mimoriadne zdanenie. A opakujem, nie je to mimoriadne zdanenie ich nejakého bežného zisku a bežnej aktivity, je to zdanenie ich mimoriadnych ziskov. Mimoriadnych nezaslúžených ziskov, ktoré sa zdaňujú po celom svete, po celej Európe, každý tomu rozumie, samozrejme, že nikomu sa to nepáči, pretože každý by si ten zisk vedel predstaviť niekde na svojom účte, možno v svojej jachte alebo v svojom dome niekde na Bahamách. Rozumiem tomu. Úplne tomu rozumiem. Ale my sme tu na strane štátu. My sme tu na strane občanov. Nie sme na strane súkromných zahraničných koncernov, ktoré majú úplne nezaslúžený zisk. Čiže prekvapuje ma toto a skutočne si kladiem túto otázku, že prečo takáto vášnivá obhajoba a naozaj to vysvetlenie mi dáva iba, iba takéto spojenie. Takže chcem vás požiadať, naozaj buďte na strane občanov, postavte sa na stranu občanov aj pritom hlasovaní a ja verím, ja verím, že, že naozaj sa táto Národná rada dokáže postaviť za to, aby tá pomoc občanov fungovala a to, čo vidíme, že tí ľudia dostávajú kompenzácie, ktoré dokážu aspoň čiastočne vyvážiť tie nárasty cien energií, bude pokračovať. Ďakujem. (Potlesk.)